Van Coke se eie program eersdaags op die kassie | Maroela Media
Francois van Coke op die Stel van Die Van Coke Show. Foto: Facebook via Francois Van Coke.
Francois van Coke, een van Suid-Afrika se geliefde rockers, sal binnekort ook TV-aanbieder op sy CV kan byvoeg. Dít ná kykNET bekendgemaak het dat hy eersdaags ŉ nuwe TV-program op dié kanaal (DSTV-kanaal 144) gaan aanbied.
Suzaan Keyter, kykNET-mediabestuurder, sê Die Van Coke Show is ŉ nuwe speletjies- en geselsprogram waar almal kliphard speel om niks te wen nie. “Saam met bekendes en komediante gaan Francois die draak steek met al die malligheid wat in die wêreld aangaan,” het Keyter in ŉ verklaring van kykNET laat hoor.
Francois is in 2017 deur C-Saw Produksies genader om ŉ televisieprogram vir kykNET te skep. Die formaat van die speletjiesprogram is ontwikkel rondom Francois se passies en belangstellings.
“Die program sluit dus natuurlik ook ŉ musikale element in. Elke week sal spanne teen mekaar meeding in vinnige vraag-en-antwoordsessies en ook lekker skerts oor musiekvideo’s op die internet.”
Van Coke word elke week bygestaan deur spankapteine soos Cindy Swanepoel (Binnelanders), Jonathan (Radio Raps), Solomon Cupido (Mense Mense), Beer Adriaanse (Hotel, Fynskrif) en Quanita Adams (Sara se geheim).
Van sy ou Fokofpolisiekar-kamerade is ook deel van die nuwe TV-avontuur. “Hunter Kennedy en Wynand Myburgh sal agter die skerms saam met die vervaardiger Liebie Opperman en die regisseur Gerrit Joubert werk om vir die volgende dertien weke die blou uit elke Maandag te haal,” het Keyter gesê.
Die Van Coke Show begin Maandag 8 Oktober om 20:30 op kykNET.
Dank VADER dat al wat ek daar kyk, is Nuus, Weervoorspelling en Oppiestoep!! Die res van hulle gemors staan my nie aan nie!!!
Regtig ? Mense sal seker maar net kyk omrede hul verveeld is of niks beter het om te doen.